En 48-årig mand er blevet dømt for forsøg på brandattentat, da han spærrede folk inde og derefter forsøge at sætte ild til ejendommen.

Nordjyllands Politi betragtede sagen med stor alvor, da der natten til 27. juli i år blev begået et forsøg på brandattentat i midtbyen i Aalborg. En 48-årig mand blev siden tiltalt og anholdt, og onsdag eftermiddag blev han dømt skyldig i anklagerne. Det oplyser Thomas Klingenberg, anklager hos Nordjyllands Politi. Lagde pejsebrænde ud Brandattentatet fandt sted i baggården ved restauranten La Locanda i Aalborg ved 03-tiden natten til den 27. juli. Den 48-årige forsøgte at spærre flere døre i ejendommen for at hindre beboerne i at kunne komme ud. Ifølge anklageskriftet lagde han samtidig pejsebrænde ud langs med ejendommen, formentlig med det formål at få branden til at sprede sig, da han forsøgte at sætte branden i gang ved at sætte ild til en parasol. Brandattentatet mislykkedes ifølge anklagemyndigheden, blandt andet fordi manden blev opdaget og stak af fra stedet, så ilden hurtigt kunne blive slukket. Sindssyg i gerningsøjeblikket Den 48-årige erkendte, at han satte ild til parasollen, men nægtede sig skyldig i, at han forsøgte at brænde ejendommen af. Han modtog dog dommen uden indsigelser. Det fortæller Thomas Klingenberg, anklager hos Nordjyllands Politi. Den 48-årige blev dømt til psykiatrisk behandling på længstetid, da han blev erklæret sindssyg i gerningsøjeblikket. Samtidig bliver han udvist af landet og får indrejseforbud de næste seks år.